**HAIKU ŞI SENRYŪ (3)**

*Gavriil Stiharul*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cântecul mierlei –

întrebare nepusă,

mii de răspunsuri.

◊

Singurătate –

ţârâitul greierilor

tot mai aproape.

◊

Un fir de argint

tors din părul tău bălai –

pârâul toamnei.

◊

Noapte fără hoţi –

câinele bătrân latră

sperietoarea.

◊

Liniştea nopţii –

un licurici sfârâie

stingându-se-n scoc.

◊

Drumul spre casă –

îmi va lumina calea

mireasma de tei?

◊

Odihna nopţii –

doar mugurii îşi fac loc

prin ploaia deasă.